**П Р И Ј Е Д Л О Г**

На основу члана 39. став (2) тачка 13) Закона о локалној самоуправи („Службени гласник Републике Српске“, број: 97/16 и 36/19), члана 348. став (1) и (2) Закона о стварним правима („Службени гласник Републике Српске“, број: 124/08, 3/09, 58/09, 95/11 и 60/15), члана 5. став (1) тачка б) Правилника о поступку jавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број: 20/12) и члана 39. став (2) тачка 14) Статута Града Бијељина („Службени гласник Града Бијељина“, број: 9/17), Скупштина Града Бијељина на сједници одржаној дана \_\_\_\_\_\_\_\_\_\_\_\_\_\_\_ 2019. године, донијела је

**О Д Л У К У**

**О НАЧИНУ И УСЛОВИМА ЈАВНЕ ПРОДАЈЕ НЕПОКРЕТНОСТИ ОЗНАЧЕНЕ КАО К.П. БРОЈ 1429/41, К.О. ОБАРСКА ВЕЛИКА**

**Члан 1.**

Под условима и на начин регулисан овом Одлуком спровешће се усменим јавним надметањем – лицитацијом (у даљем тексту: лицитација) продаја непокретности у својини Града Бијељина, означене као:

* к.п. број 1429/41, звн. „Гај“ у нарави њива 2. класе, укупне површине 966 м2,

уписане у Лист непокретности – извод, број 4247, к.о. Обарска Велика на име Града Бијељина, као посједника са 1/1 дијела и у зк.ул.бр. 3660, к.о. Обарска Велика у корист Града Бијељина, као носиоца права својине са 1/1 дијела, без терета.

**Члан 2.**

Према налазу ЈП „Дирекције за развој и изградњу града Бијељина“ д.о.о. Бијељина, број: И-561/19 од 19.08.2019. године предметна парцела је у обухвату спроведбеног документа просторног уређења, измјене Плана парцелације „Центар Велике Обарске“ („Службени гласник Града Бијељина“, 22/17) у грађевинском реону к.о. Велике Обарске и намијењена је за стамбену изградњу, а тржишна вриједност непокретности означене као к.п. број 1429/41, к.о. Обарска Велика, износи 10,00 КМ/м2, што за површину од 966 м2, износи укупно 9.660,00 КМ (словима: деветхиљадашестстотинашездесетконвертибилнихмарака).

**Члан 3.**

За учешће у поступку лицитације учесници су дужни уплатити на име кауције износ од 10% од почетне продајне цијене непокретности, с тим што тај износ не може бити испод 1.000,00 КМ, тако да за парцелу означену као 1429/41, к.о. Обарска Велика кауција износи 1.000,00 КМ.

Уплата се врши на јединствен рачун трезора Града Бијељина број 555-001-00777777-70 прије почетка лицитационог поступка, а доказ о извршеној уплати доставља се Комисији.

**Члан 4.**

Продајну цијену наведене непокретности учесник лицитације, са којим ће се закључити уговор, обавезан је уплатити у року од 15 дана од дана потписивања уговора на рачун продавца, а предаја непокретности у посјед купцу извршиће се у року од 8 (осам) дана по уплати купопродајне цијене, о чему ће се сачинити записник.

**Члан 5.**

Поступак лицитације непокретности у својини Града Бијељина спровешће Комисија за спровођење јавног конкурса за продају, односно оптерећење правом грађења непокретности у својини Града Бијељина („ Службени гласник Града Бијељина“, број 18/16).

**Члан 6.**

Објава Огласа за продају непокретности лицитацијом из члана 1. Одлуке извршиће се у „Семберским новинама“, Дневним новинама ДОО „ОСЛОБОЂЕЊЕ СЕРВИСИ“ Сарајево, Огласној плочи Градске управе Града Бијељина и веб страници Града Бијељина.

**Члан 7.**

Овлашћује се Градоначелник Града Бијељина да по окончању лицитационог поступка са најповољнијим понуђачем закључи Уговор о купопродаји, а по прибављеном мишљењу Замјеника Правобраниоца Републике Српске са сједиштем у Бијељини.

**Члан 8.**

Трошкове израде Уговора о купопродаји као и књижења истог у јавним евиденцијама непокретности сноси купац.

**Члан 9.**

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: ПРЕДСЈЕДНИК

Датум: СКУПШТИНЕ ГРАДА БИЈЕЉИНА

Славиша Марковић

**О Б Р А З Л О Ж Е Њ Е**

ОДЛУКЕ О НАЧИНУ И УСЛОВИМА ЈАВНЕ ПРОДАЈЕ НЕПОКРЕТНОСТИ ОЗНАЧЕНЕ КАО К.П. БРОЈ 1429/41, К.О. ОБАРСКА ВЕЛИКА

**ПРАВНИ ОСНОВ ЗА ДОНОШЕЊЕ ОДЛУКЕ**

Основ за доношење Одлуке о начину и условима јавне продаје непокретности означене као к.п. број 1429/41, к.о. Обарска Велика је у сљедећим законским и подзаконским одредбама:

- члану 39. став (2) тачка 13) Закона о локалној самоуправи („Службени гласник Републике Српске“, број: 97/16 и 36/19), према коме Скупштина Града доноси одлуке о прибављању, управљању и располагању имовином Града;

**-** члану 348. став (1) и (2) Закона о стварним правима (''Службени гласник Републике Српске'', број: 124/08, 3/09, 58/09, 95/11 и 60/15) према коме непокретностима у својини Републике и јединица локалне самоуправе, и са правом грађења може се располагати само на основу јавног конкурса и уз накнаду утврђену по тржишној цијени, ако посебним законом није другачије одређено (став 1); Правилник о поступку јавног конкурса из става 1. овог члана донијеће директор Републичке управе за геодетске и имовинско-правне послове у року од три мјесеца од ступања на снагу овог закона (став 2);

- члану 5. став (1) тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број 20/12) према коме Одлуку о начину и условима продаје, односно оптерећења правом грађења непокретности у својини јединица локалне самоуправе доноси скупштина јединица локалне самоуправе на приједлог начелника општине, односно градоначелника града;

- члану 39. став (2) тачка 14. Статута Града Бијељина („Службени гласник Града Бијељина“, број: 9/17), којим је прописано да Скупштина Града доноси одлуке о прибављању, управљању и располагању имовином града.

**РАЗЛОЗИ ЗА ДОНОШЕЊЕ ОДЛУКЕ**

Дана, 01.07.2019. године, Радиша Спасојевић је упутио Писмо намјере Одјељењу за стамбено – комуналне послове и заштиту животне средине Града Бијељина којим је исказао заинтересованост за куповину парцеле означене као к.п. број 1429/41, к.о. Обарска Велика, те да би исту користио за изградњу индивидуално – стамбеног објекта.

Стицање непокретности из члана 1. ове Одлуке реализоваће се Уговором о купопродаји уз накнаду која је утврђена налазом о извршеном утврђивању тржишне вриједности непокретности-земљишта ЈП „Дирекције за изградњу и развој града“ Бијељина, број И-561/19 од 19.08.2019. године. Према Налазу, тржишна вриједност непокретности означене као к.п. број 1429/41, к.о. Обарска Велика износи 10,00 КМ/м2, што за површину од 966 м2 укупно износи 9.660,00 КМ.

Имајући у виду наведено предлаже се доношење ове Одлуке.

**ФИНАНСИЈСКА СРЕДСТВА**

За доношење ове Одлуке нису потребна финансијска средства.

**ОБРАЂИВАЧ:**

ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ